Predsjednik Obama posjetit će Tursku za nekoliko tjedana
Američka državna tajnica Hillary Clinton najavila predsjednikov posjet nakon razgovora s turskim čelnicima u Ankari
Američka državna tajnica Hillary Clinton najavila je da će predsjednik Barack Obama posjetiti Tursku slijedeći mjesec. Gospođa Clinton je to izjavila nakon subotnjih sastanaka s turskim čelnicima u Ankari, zaokruživši tako svoju srednjoistočnu turneju u zemlji koja igra ključnu ulogu u srednjoistočnim mirovnim naporima zbog svojih veza i s arapskim zemljama i s Izraelom. Turski premijer Recep Tayyip Erdogan rekao je da su on i gospođa Clinton također razgovarali i o ratovima u Iraku i Afganistanu, te o borbi protiv terorizma. Očekivalo se da će državna tajnica vršiti pritisak na Tursku da poveća svoju vojnu prisutnost u Afganistanu. Ranije protekli tjedan, turski ministar vanjskih poslova Ali Babacan je rekao da je njegova vlada voljna dozvoliti Sjedinjenim državama korištenje turskih vojnih baza i luka za povlačenje američkih snaga iz Iraka. On je dodao da do sada nije primljen takav zahtjev od Washingtona. Dvojica visokih američkih diplomata sastali su se u subotu u Damasku sa sirijskim dužnosnicima, na razgovore na najvišoj razini od 2005. godine. Pomoćnik državne tajnice Jeffrey Feltman i dužnosnik Bijele kuće Daniel Shapiro sa sirijskim ministrom vanjskih poslova Walidom al-Moallemom su razgovarali o bilateralnim odnosima, nazvavši kasnije te razgovore 'konstruktivnima'. Sjedinjene države nemaju veleposlanika u Siriji otkako je Damask bio upleten u ubojstvo bivšeg libanonskog premijera Rafika Haririja. U Turskoj, američka državna tajnica Hillary Clinton izjavila je da Sjedinjene države i Sirija tek počinju ispitivati koja su to pitanja o kojima trebaju raspravljati, te da Washington još nije donio odluku o slijedećem koraku. Administracija predsjednika Obame je izjavila da će otvaranje uspješnog dijaloga sa Sirijom ovisiti o tome hoće li Damask odbaciti terorizam i militante koji se protive izraelsko-palestinskim mirovnim naporima. Sirija je – zajedno s Iranom – glavni pristaša Hezbollaha, političkog krila libanonske militantne skupine koju Washington smatra terorističkom organizacijom. U petak je glasnogovornik Bijele kuće izjavio da Sjedinjene države neće slijediti potez Britanije da uspostavi s Hezzbollahom kontakte 'na nižim razinama'.